Kedves János!

Aranyos vagy, hogy átnézted a *tragédia* kéziratát. Ha meg nem haragszol, ily’ „elektronikus” úton válaszolok – ki hitte volna, hogy Széchenyi nem csak a Lánchidat adja nekünk meg a lóversenyt, de az Internetet is? Hát csak nagy ember ő.

Én őszintén fogok itt is írni, János, s meg kell mondjam: elfogott mostanság valami érzés. Most sok a munka, de én ezt egy percig sem bánom. Tudhatod, most képviselő is lettem, asztalomon még itt a *Csák végnapjai*, majd csatolom. Lassacskán negyvenedik évem töltöm, és bár szíves időtöltésem az írás meg a költés, úgy érzem, keretet kell adnom ennek; ennek az apró kis darabkának, amelyet a megújuló magyar kultúra hatalmas mozaikképébe illeszthettem. Mert van bennem ez a fel-fel bukkanó érzés, sőt, nem is érzés, ez a jelenség: a betegeskedés. Gondolnom kell a jövőre és a hagyatékomra, s nem csak, mint képviselő. Az ötlött fel bennem, hogy nekem itt ki kell adnom egy kötetet még; egy kötetet, ami igazán én leszek, s az én lényem.

Ebben erősíts hát meg, kérlek, s válaszolj nékem amint csak tudsz.

Baráti üdvözlettel maradok

Madách Imre

U.i.: félvén, hogy nem értenéd meg érveim és érzéseim teljesen, csatolok egy úgynevezett prezentációt is!

*válasz:*

Imre!

Remélem, időben kapod e levelet. Sajnos a modern technika velem is ki-kibabrál néha, bezzeg a fiam, az úgy érti, elszakítani nem lehet őt tőle.

Drága barátim, a magyarságnak meg a nyelvnek szüksége van a költőkre; és nem akármilyenekre, de olyanokra, mint amilyen te magad is volnál. Manapság a médiát az öntitulált költők uralják, kiknek tehetségük tiédhez soha föl nem érhetne. Ügyelj ám arra te magad is, hogy hazug pátoszt sose játssz, de sose félj lódítani, ha kell. Szépíts és virágoztass! Csak költs, jöjjön tolladból szavak s rímek sokasága, lásd a világot szebbnek, mint amilyen! Mert én sem vagyok egy isteni költő, s nem is szeretnék; remélem azonban, tanácsaim hasznosnak véled s megfogadod őket.

Kívánok néked tömérdek szerencsét, országgyűlési megbízatásodhoz pedig szívből gratulálok!

Barátod

Arany János

U.i: Tetszett a „prezentáció”! Készítettem egyet magam is, vess rá egy pillantást!